VSM Sklep I Cpg 12/2018
Datum: 2018-02-14T01:00:00.000+01:00
ecli: ECLI:SI:VSMB:2018:I.CPG.12.2018
sodisce: Višje sodišče v Mariboru
oddelek: Gospodarski oddelek
institut: obročno plačilo sodne takse - rok za plačilo - začetek teka roka za plačilo sodne takse
jedro: Rok za plačilo sodne takse je izpolnitveni - paricijski rok. Če je vloženo pravno sredstvo se šteje, da paricijski rok, torej rok za plačilo sodne takse še ni začel teči, ker je začetek njegovega teka vezan na pravnomočnost sodne odločbe.
zveza: ZST-1 člen 14a

## Jedro

Rok za plačilo sodne takse je izpolnitveni - paricijski rok. Če je vloženo pravno sredstvo se šteje, da paricijski rok, torej rok za plačilo sodne takse še ni začel teči, ker je začetek njegovega teka vezan na pravnomočnost sodne odločbe.

## Izrek

I. Pritožbi tožeče stranke se ugodi in se sklep sodišča prve stopnje v I. točki izreka spremeni tako, da sedaj v celoti glasi: „Tožeči stranki se dovoli obročno plačilo sodne takse za postopke na prvi stopnji po tar. št. 1111 ZST-1 v znesku 513,00 EUR v desetih zaporednih mesečnih obrokih po 51,30 EUR s tem, da prvi obrok zapade v plačilo 15 dni od prejema sklepa sodišča druge stopnje.

Predlog za oprostitev plačila sodne takse se zavrne.“

II. Tožeča stranka krije sama svoje stroške pritožbenega postopka.

## Obrazložitev

1. Sodišče prve stopnje je z izpodbijanim sklepom odločilo, da se tožeči stranki odobri obročno plačilo sodne takse za postopek na prvi stopnji po tarifni številki 1111 in se ji naloži v plačilo sodna taksa v znesku 513,00 EUR v desetih zaporednih mesečnih obrokih po 51,30 EUR, s tem da prvi obrok zapade v plačilo 20. 12. 2017, zadnji obrok pa 20. 9. 2018. Predlog tožeče stranke po oprostitvi plačila sodne takse je zavrnilo. V II. točki izreka je odločilo, da v primeru zamude s plačilom posameznega obroka z dnem zamude zapadejo v plačilo še neplačani obroki.

2. Zoper sprejeto odločitev se pritožuje tožeča stranka. V pritožbi navaja, da je sodišče ugodilo njenemu predlogu in ji omogočilo obročno plačilo sodne takse, vendar ji finančna stiska onemogoča plačilo obrokov, ki predstavljajo zanjo velik finančni in eksistenčni problem, sicer pa je v bolniškem staležu od 22. 9. 2015, zaradi hude operacije hrbtenice, ima zaposleno eno delavko za štiri ure, tako je ves prihodek in promet povezan z njo, sicer pa izkazuje izgubo za lansko leto v višini 7.931,62 EUR. Sama zneska ne more plačati, zato ga plačuje sin, saj zaradi zdravstvenih težav ni sposobna za pridobitno dejavnost. Prosi, da se jo oprosti plačila zneska nad 44,00 EUR.

3. Pritožba je delno utemeljena.

4. Sodišče druge stopnje je izpodbijani sklep preizkusilo v okviru pritožbenih razlogov in po uradni dolžnosti v skladu s 350. in 366. členom Zakona o pravdnem postopku (v nadaljevanju ZPP) in s 1. členom Zakona o sodnih taksah (v nadaljevanju ZST-1).

5. Sodišče prve stopnje je v 4. in 5. točki obrazložitve ugotovilo premoženjsko stanje tožeče stranke, ki ji le-ta obrazloženo ne ugovarja, zgolj pojasnjuje prihodke na njenem TRR in ponavlja, da je v bolniškem staležu, pri tem pa sama navaja, da preko zaposlene v svojem s.p. svojo dejavnost še vedno opravlja. Ima v lasti nepremičnino v vrednosti 100.000,00 EUR njeni čisti prihodki od prodaje pa presegajo bilančno izgubo. Sodišče druge stopnje v celoti soglaša z zaključki sodišča prve stopnje, ki je dejansko stanje pravilno ugotovilo in tožeči stranki tudi pravilno odmerilo sodno takso za postopek pred sodiščem prve stopnje, upoštevaje vse zakonske kriterije za pravilno odločitev o pritožničinem predlogu za oprostitev plačila sodne takse v skladu s 11. členom ZST-1. 6. V skladu s 14.a členom ZST-1 v primeru, da sodišče predlogu za oprostitev, odlog ali obročno plačilo takse ne ugodi, začne teči rok za plačilo takse in rok za ugovor zoper že izdani plačilni nalog iz 34. člena ZST-1 naslednji po vročitvi sklepa o zavrnitvi predloga, na kar mora sodišče stranko opozoriti. Rok za plačilo sodne takse je izpolnitveni - paricijski rok. Če je vloženo pravno sredstvo se šteje, da paricijski rok, torej rok za plačilo sodne takse še ni začel teči, ker je začetek njegovega teka vezan na pravnomočnost sodne odločbe. Zato ta rok začne teči šele, če sodišče druge stopnje s svojo odločbo potrdi naloženo obveznost, in sicer v roku določenem od njene vročitve stranki - pritožniku.

7. Glede na obrazloženo tožeča stranka ni dolžna plačati sodne takse dokler ni pravnomočno odločeno o njeni pritožbi zoper odmerjeno sodno takso. Zato je sodišče druge stopnje v skladu s 3. točko 365. člena ZPP v zvezi s 1. členom ZST-1 sklep sodišča prve stopnje (I. točka izreka) spremenilo tako, da prvi obrok zapade v plačilo 15 dni po prejemu sklepa sodišča druge stopnje, vsak nadaljnji obrok pa mesec za tem, v desetih zaporednih mesečnih obrokih po 51,30 EUR.